CELEX: 52017PC0659
Language: sl
Date: 2017-11-10
Title: Predlog IZVEDBENI SKLEP SVETA o dovoljenju Republiki Latviji, da uporabi posebno odstopanje od člena 287 Direktive Sveta 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 10.11.2017
            COM(2017) 659 final
            2017/0296(NLE)
            Predlog
            IZVEDBENI SKLEP SVETA
            o dovoljenju Republiki Latviji, da uporabi posebno odstopanje od člena 287 Direktive Sveta 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               V skladu s členom 395(1) Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  1
                (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.
            
            
               V dopisu, ki ga je Komisija evidentirala 3. julija 2017, je Latvija zahtevala nadaljnjo uporabo ukrepa odstopanja od člena 287 direktive o DDV, da bi lahko davčne zavezance, katerih letni promet ne presega določenega praga, oproščala obveznosti v zvezi z DDV. Po ponovni oceni uporabe prejšnjega praga je Latvija zaprosila za znižanje praga za oprostitev s 50 000 EUR na 40 000 EUR.
            
            
               V skladu s členom 395(2) direktive o DDV je Komisija z dopisi z dne 13. septembra 2017 obvestila druge države članice o prošnji Latvije. Komisija je z dopisom z dne 14. septembra 2017 uradno obvestila Latvijo, da ima vse informacije, potrebne za presojo prošnje.
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               V skladu s poglavjem 1 naslova XII direktive o DDV lahko države članice uporabijo posebne ureditve za mala podjetja, vključno z morebitno oprostitvijo davčnih zavezancev, ki ne dosegajo določene višine letnega prometa. Ta oprostitev pomeni, da davčnim zavezancem ni treba obračunavati DDV na dobavljeno blago, zato pa ne morejo odbiti vstopnega DDV.
            
            
               V skladu s členom 287(10) direktive o DDV lahko Latvija oprosti plačila DDV tiste davčne zavezance, katerih letni promet ne presega protivrednosti zneska v nacionalni valuti v vrednosti 17 200 EUR po menjalnem tečaju na dan njenega pristopa. Na podlagi Izvedbenega sklepa Sveta 2010/584/EU
                  2
                je Latviji dovoljeno, da uporablja višji prag in tako oprosti plačila DDV davčne zavezance, katerih letni promet ne presega 50 000 EUR. Ta ukrep je bil podaljšan z Izvedbenim sklepom Sveta 2014/796/EU
                  3
               , ki bo prenehal veljati 31. decembra 2017. Latvija prosi, da se ukrep podaljša od 1. januarja 2018 in da se hkrati prag za oprostitev zniža s 50 000 EUR na 40 000 EUR. 
            
            
               Iz informacij, ki jih je predložila Latvija, bi znižanje praga za DDV s 50 000 EUR na 40 000 EUR pomenilo povečanje za približno 650 registriranih davčnih zavezancev, predvsem v sektorjih, ki nudijo pravne in računovodske storitve, v sektorju trgovine na drobno razen osebnih avtomobilov in motornih koles, ter davkoplačevalcev, ki se ukvarjajo s kmetijsko proizvodnjo in lovom ter z njima povezanimi storitvami.
            
            
               Vstopni davek davkoplačevalcev, katerih letni promet ne presega 40 000 EUR, je v 2015 na splošno presegal DDV, ki ga je treba plačati v državni proračun, tako da za državo članico stroški pobiranja DDV od teh oseb presegajo pričakovani znesek prejetih prihodkov.
            
            
               Ker je poleg tega trenutni prag v Latviji v višini 50 000 EUR precej višji kot v vseh referenčnih državah, zlasti v primerjavi s sosednjimi državami (45 000 EUR v Litvi in 40 000 EUR v Estoniji), je bil prag za DDV ponovno ocenjen. Dobički od zmanjšanja stroškov davčne uprave in skladnosti so bili skrbno ocenjeni glede na izkrivljanje konkurence, ki izhaja iz razlike v obravnavanju med davkoplačevalci na obeh straneh praga za DDV. 
            
            
               Davčni zavezanci, katerih promet ne presega praga, bodo še vedno imeli možnost, da se registrirajo za namene DDV.
            
            
               Glede na to, da je bilo Latviji za sedem let dovoljeno, da davčne zavezance, katerih letni promet ne presega praga v višini 50 000 EUR, oprosti plačila DDV, in glede na to, da je stanje ponovno ocenila, se zdi nižji prag sprejemljiv. Zato se predlaga, da se Latviji dovoli znižanje praga oprostitve za MSP s 50 000 EUR na 40 000 EUR do najmanj 31. decembra 2020 ali do začetka veljavnosti direktive o pragovih letnega prometa, pod katerimi so davčni zavezanci lahko oproščeni DDV.
            
            
               •Skladnost z veljavnimi predpisi s področja zadevne politike
            
            
               Podobna odstopanja so bila odobrena drugim državam članicam. Belgiji
                  4
                je bil odobren prag v vrednosti 25 000 EUR, Luksemburgu
                  5
                prag v vrednosti 30 000 EUR, Poljski
                  6
                in Estoniji
                  7
                prag v vrednosti 40 000 EUR, Litvi
                  8
                prag v vrednosti 45 000 EUR, Sloveniji
                  9
                prag v vrednosti 50 000 EUR in Italiji
                  10
                prag v vrednosti 65 000 EUR. 
            
            
               Odstopanja od direktive o DDV bi morala vedno biti časovno omejena, da se njihovi učinki lahko ocenijo. Poleg tega se določbe členov 281 do 294 direktive o DDV glede posebne ureditve za mala podjetja trenutno pregledujejo. Kot je bilo napovedano v akcijskem načrtu
                  11
                za DDV in delovnem programu Komisije
                  12
                za leto 2017, bo predlog Komisije v obliki celovitega svežnja poenostavitev predstavljen do konca leta 2017.
            
            
               Zato se predlaga, da se ukrep podaljša do 31. decembra 2020 ali do začetka veljavnosti direktive o spremembi določb direktive o DDV glede posebne ureditve za mala podjetja. 
            
            
               •Skladnost z drugimi politikami Unije
            
            
               Ukrep je v skladu s cilji Unije za mala podjetja, kakor so opredeljeni v sporočilu Komisije „Najprej pomisli na male“ – „Akt za mala podjetja“ za Evropo
                  13
               , ki države članice poziva, naj upoštevajo posebnosti MSP pri oblikovanju zakonodaje in tako poenostavijo obstoječe regulativno okolje.
            
         
         
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Člen 395 direktive o DDV. 
            
            
               •Subsidiarnost (za neizključno pristojnost) 
            
            
               
                  Glede na določbo direktive o DDV, na kateri temelji predlog, se načelo subsidiarnosti ne uporablja.
               
            
            
               •Sorazmernost
            
            
               
                  Sklep se nanaša na dovoljenje, izdano državi članici na njeno zahtevo, in ne pomeni nobene obveznosti.
               
            
            
               Zaradi omejenega obsega odstopanja je posebni ukrep sorazmeren z želenim ciljem, tj. s poenostavitvijo za dodatno število malih davčnih zavezancev in za davčno upravo.
            
            
               •Izbira instrumenta
            
            
               Predlagani instrument: izvedbeni sklep Sveta.
            
            
               V skladu s členom 395 Direktive Sveta 2006/112/ES lahko samo Svet na predlog Komisije soglasno odobri odstopanje od skupnih predpisov o DDV. Izvedbeni sklep Sveta je najustreznejši instrument, saj se lahko naslovi na posamezno državo članico.
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               Ta predlog temelji na zahtevi Latvije in zadeva le to državo članico.
            
            
               •Zbiranje in uporaba strokovnih mnenj
            
            
               Strokovno mnenje ni bilo potrebno.
            
            
               •Ocena učinka
            
            
               
                  Predlog za izvedbeni sklep Sveta dovoljuje Latviji, da še naprej oprošča plačila DDV davčne zavezance, katerih letni promet ne presega 40 000 EUR. Osebam, katerih obdavčljivi promet ne presega praga, se ni treba registrirati za namene DDV, zato se bo njihovo upravno breme zaradi ukrepa zmanjšalo, saj jim ne bo treba hraniti evidenc o DDV ali predložiti obračunov DDV. 
               
            
            
               Po informacijah Latvije prag v vrednosti 40 000 EUR ne bo imel večjega vpliva na prihodke iz DDV. Nasprotno, iz analize napovedi za odmero DDV, ki so jih predložili gospodarski subjekti z letnim prometom med 40 000 EUR in 50 000 EUR, je videti, da bo uvedba praga v višini 40 000 EUR za registracijo za DDV povečala skupne prihodke iz DDV za 5,9 milijona EUR.
            
            
               4.PRORAČUNSKE POSLEDICE
            
         
         
            
               Predlog ne vpliva na proračun EU, ker bo Latvija izračunala nadomestilo v skladu s členom 6 Uredbe Sveta (EGS, Euratom) št. 1553/89.
            
            
               5.DRUGI ELEMENTI
            
            
               Predlog vključuje samoderogacijsko klavzulo.
            
            
               2017/0296 (NLE)
            
            
               Predlog
            
            
               IZVEDBENI SKLEP SVETA
            
            
               o dovoljenju Republiki Latviji, da uporabi posebno odstopanje od člena 287 Direktive Sveta 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  14
                in zlasti člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)V skladu s členom 287(10) Direktive Sveta 2006/112/ES lahko Latvija oprosti plačila davka na dodano vrednost (DDV) tiste davčne zavezance, katerih letni promet ne presega protivrednosti zneska v nacionalni valuti v vrednosti 17 200 EUR po menjalnem tečaju na dan njenega pristopa.
            
            
               (2)Na podlagi Izvedbenega sklepa Sveta 2010/584/EU
                  15
                je bilo Latviji dovoljeno, da do 31. decembra 2013 v okviru ukrepa odstopanja oprosti davčne zavezance, katerih letni promet ni presegal 50 000 EUR. Ta ukrep je bil podaljšan z Izvedbenim sklepom Sveta 2014/796/EU
                  16
                in bo prenehal veljati 31. decembra 2017.
            
            
               (3)Z dopisom, ki ga je Komisija evidentirala 3. julija 2017, je Latvija zaprosila za dovoljenje za uporabo ukrepa odstopanja od člena 287(10) Direktive Sveta 2006/112/ES, da bi lahko še naprej uporabljala odstopanje od člena 287(10) Direktive Sveta 2006/112/ES in znižala prag oprostitve na 40 000 EUR. Na podlagi tega ukrepa bi bili navedeni davčni zavezanci oproščeni določenih ali vseh obveznosti v zvezi z DDV iz poglavij 2 do 6 naslova XI Direktive Sveta 2006/112/ES.
            
            
               (4)V skladu s členom 395(2) Direktive Sveta 2006/112/ES je Komisija z dopisom z dne 13. septembra 2017 druge države članice obvestila o prošnji Latvije. Komisija je z dopisom z dne 14. septembra 2017 uradno obvestila Latvijo, da ima vse informacije, potrebne za presojo prošnje.
            
            
               (5)Glede na to, da naj bi se z znižanjem praga zmanjšale obveznosti v zvezi z DDV in s tem upravni stroški za mala podjetja, bi bilo treba Latviji dovoliti, da ukrep uporablja za omejeno obdobje. Davčni zavezanci bi še vedno morali imeti možnost, da izberejo splošno ureditev DDV.
            
            
               (6)Ker se členi 281 do 294 Direktive Sveta 2006/112/ES, ki določajo posebno ureditev za mala podjetja, pregledujejo, ni mogoče izključiti, da bo pred iztekom veljavnosti odstopanja začela veljati direktiva, ki spreminja navedene določbe Direktive Sveta 2006/112/ES.
            
            
               (7)Na podlagi informacij, ki jih je predložila Latvija, bo imel znižani prag le zanemarljiv učinek na skupni znesek davčnih prihodkov, zbranih na ravni končne potrošnje.
            
            
               (8)Odstopanje ne vpliva na lastna sredstva Unije iz naslova davka na dodano vrednost, ker bo Latvija izračunala nadomestilo v skladu s členom 6 Uredbe Sveta (EGS, Euratom) št. 1553/89
                  17
                –
            
         
         
            
               SPREJEL NASLEDNJI SKLEP: 
            
            
               Člen 1
            
            
               Z odstopanjem od člena 287(10) Direktive Sveta 2006/112/ES se Republiki Latviji dovoli oprostitev DDV za davčne zavezance, katerih letni promet ne presega 40 000 EUR.
            
            
               Člen 2
            
            
               Ta sklep začne učinkovati z dnem uradne obvestitve.
            
            
               Ta sklep se uporablja od 1. januarja 2018 do 31. decembra 2020 ali do začetka veljavnosti direktive o spremembi členov 281 do 294 Direktive Sveta 2006/112/ES o posebni ureditvi za mala podjetja, pri čemer se upošteva zgodnejši datum. 
            
            
               Člen 3
            
            
               Ta sklep je naslovljen na Republiko Latvijo. 
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  UL L 347, 11.12.2006, str. 1.
               
               
                  
                     (2)
                  Izvedbeni sklep Sveta 2010/584/EU z dne 27. septembra 2010 o dovolitvi Republiki Latviji, da uporabi ukrep izjeme od člena 287 Direktive 2006/112/ES o skupnem sistemu davka na dodano vrednost (UL L 256, 30.9.2010, str. 29).
               
               
                  
                     (3)
                  Izvedbeni sklep Sveta 2014/796/EU z dne 7. novembra 2014 o dovoljenju Republiki Latviji za uporabo ukrepa, ki odstopa od člena 287 Direktive 2006/112/ES o skupnem sistemu davka na dodano vrednost (UL L 330, 15.11.2014, str. 46). 
               
               
                  
                     (4)
                  Izvedbeni sklep Sveta (EU) 2015/2348 z dne 10. decembra 2015 o spremembi Izvedbenega sklepa Sveta 2013/53/EU o dovoljenju Kraljevini Belgiji, da uvede poseben ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 330, 16.12.2015, str. 51).
               
               
                  
                     (5)
                  Izvedbeni sklep Sveta (EU) 2017/319 z dne 21. februarja 2017 o spremembi Izvedbenega sklepa Sveta 2013/677/EU o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 47, 24.2.2017, str. 7). 
               
               
                  
                     (6)
                  Izvedbeni sklep Sveta (EU) 2016/2090 z dne 21. novembra 2016 o spremembi Odločbe 2009/790/ES o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost (UL L 324, 30.11.2016, str. 7).
               
               
                  
                     (7)
                  Izvedbeni sklep Sveta (EU) 2017/563 z dne 21. marca 2017 o dovoljenju Republiki Estoniji, da uporabi posebno odstopanje od člena 287 Direktive Sveta 2006/112/ES o skupnem sistemu davka na dodano vrednost (UL L 80, 25.3.2017, str. 33).
               
               
                  
                     (8)
                  Izvedbeni sklep Sveta 2014/795/EU z dne 7. novembra 2014 o podaljšanju uporabe Izvedbenega sklepa Sveta 2011/335/EU o dovoljenju Republiki Litvi za uporabo ukrepa, ki odstopa od člena 287 Direktive 2006/112/ES o skupnem sistemu davka na dodano vrednost (UL L 330, 15.11.2014, str. 44).
               
               
                  
                     (9)
                  Izvedbeni sklep Sveta (EU) 2015/2089 z dne 10. novembra 2015 o spremembi Izvedbenega sklepa 2013/54/EU o dovoljenju Republiki Sloveniji, da uvede poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 302, 19.11.2015, str. 107).
               
               
                  
                     (10)
                  Izvedbeni sklep Sveta (EU) 2016/1988 z dne 8. novembra 2016 o spremembi Izvedbenega sklepa 2013/678/EU o dovoljenju Italijanski republiki, da še naprej uporablja posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 306, 15.11.2016, str. 11).
               
               
                  
                     (11)
                  Sporočilo Komisije Evropskemu parlamentu, Svetu in Evropskemu ekonomsko-socialnemu odboru o akcijskem načrtu za DDV, Vzpostavitev enotnega območja DDV v EU: čas za odločitev, Bruselj, 7. april 2016, (COM(2016) 148 final).
               
               
                  
                     (12)
                  Delovni program Komisije za leto 2017 – Za Evropo, ki varuje, opolnomoča in ščiti, Strasbourg, 25. oktober 2016, (COM(2016) 710 final).
               
               
                  
                     (13)
                  COM(2008) 394 z dne 25. junija 2008.
               
               
                  
                     (14)
                  UL L 347, 11.12.2006, str. 1.
               
               
                  
                     (15)
                  Izvedbeni sklep Sveta 2010/584/EU z dne 27. septembra 2010 o dovolitvi Republiki Latviji, da uporabi ukrep izjeme od člena 287 Direktive 2006/112/ES o skupnem sistemu davka na dodano vrednost (UL L 256, 30.9.2010, str. 29).
               
               
                  
                     (16)
                  Izvedbeni sklep Sveta 2014/796/EU z dne 7. novembra 2014 o dovoljenju Republiki Latviji za uporabo ukrepa, ki odstopa od člena 287 Direktive 2006/112/ES o skupnem sistemu davka na dodano vrednost (UL L 330, 15.11.2014, str. 46).  
               
               
                  
                     (17)
                  Uredba Sveta (EGS, Euratom) št. 1553/89 z dne 29. maja 1989 o dokončni enotni ureditvi zbiranja lastnih sredstev, pridobljenih iz davka na dodano vrednost (UL L 155, 7.6.1989, str. 9).